Χαιρετισμὸς

τῆς Α.Μ. τοῦ Ἀρχιεπισκόπου Ἀθηνῶν

καὶ πάσης Ἑλλάδος κ. Ἱερωνύμου Β´

στὴν Τελετὴ Ἔναρξης τοῦ Διεθνοῦς Συνεδρίου

γιὰ τὰ 100 χρόνια τοῦ περ. *Θεολογία*,

Ἱερὸς Μητροπολιτικὸς Ναὸς Ἀθηνῶν, 11.10.2023

Ἐξοχωτάτη κ. Πρόεδρε τῆς Δημοκρατίας

Παναγιώτατε

Μακαριώτατοι

Σεβασμιώτατοι καὶ Ἐλλογιμώτατοι Ἐκπρόσωποι τῶν Ἐκκλησιῶν

Σεβασμιώτατοι Ἀρχιερεῖς τῆς Ἐκκλησίας τῆς Ἑλλάδος

Νιώθω ἰδιαίτερη συγκίνηση καὶ τιμή, γιατί, μὲ ἀφορμὴ τὸ Συνέδριο γιὰ τὰ 100 χρόνια τοῦ περ. *Θεολογία*, συναχθήκαμε ἐπὶ τῷ αὐτῷ ἀπὸ τὰ πέρατα τῆς οἰκουμένης. Καὶ ὄχι τυχαῖα στὸν ναό, γιατὶ γιὰ μᾶς Θεολογία εἶναι ἄρρηκτα συνδεδεμένη μὲ τὴ Λατρεία. Μιὰ Λατρεία γεμάτη σύμβολα, ποὺ παραπέμπουν σὲ κάτι πέρα ἀπὸ τὸν ἑαυτό τους.

Σήμερα, στὸν Ἱερὸ Μητροπολιτικὸ Ναὸ Ἀθηνῶν διὰ τῶν Προκαθημένων τους καὶ τῶν Ἐκπροσώπων τους εἶναι παροῦσες οἱ Ἐκκλησίες:

τῆς Κωνσταντινουπόλεως, τῆς Ἀλεξανδρείας, τῆς Κύπρου, τῆς Ἀλβανίας, τῆς Ἀντιοχείας, τῶν Ἱεροσολύμων, τῆς Σερβίας, τῆς Ρουμανίας, τῆς Βουλγαρίας, τῆς Γεωργίας, τῆς Πολωνίας, οἱ Αὐτόνομες Ἐκκλησίες τῆς Φινλανδίας καὶ τῆς Ἐσθονίας, καὶ ἡ ἡμιαυτόνομη Ἐκκλησία τῆς Κρήτης.

Ἐκκλησίες, ποὺ ἔχουν τὴ δική τους σημαντικὴ συνεισφορά. Ἀλλὰ καὶ τὴ δική τους σταυρικὴ πορεία μέσα στὸν χρόνο, ὅπως ἄλλωστε καὶ ὁ Χριστὸς ποὺ τὶς ἵδρυσε.

Ἡ σημερινή μας σύναξη, πέρα ἀπὸ τὸ ἐσχατολογικό της νόημα, ἐνέχει καὶ ἕναν βαθὺ συμβολισμό, ποὺ συνδέεται μὲ τὸ περιεχόμενο τοῦ Συνεδρίου:

Κατ᾽ ἀρχάς, ἐπαναφέρει καὶ ὑπενθυμίζει τὴ σημασία τῆς *κοινωνίας*, μέσα στὸν σύγχρονο κόσμο τῆς εἰκονικῆς πραγματικότητας, ὅπου ὅλα σχεδὸν τελοῦνται ἀνώνυμα, ἀπρόσωπα καὶ ἀσώματα μέσῳ τῶν μηχανῶν. Ἐμεῖς συναχθήκαμε ἐδῶ, ἀπὸ διαφορετικοὺς τόπους. Ναί, ἡ τεχνολογία διευκόλυνε τὴ μετακίνησή μας.

Τὴ χρησιμοποιήσαμε ὡς μέσο, χωρὶς νὰ τὴν ἀφήσουμε νὰ μᾶς ὑπαγορεύσει τὸν σκοπό. Καὶ ὁ σκοπὸς ἦταν ἡ σύναξή μας ἐπὶ τῷ αὐτῷ. Ἡ φυσικὴ παρουσία μας. Καὶ ἡ προσωπική μας ἐπικοινωνία. Κάπως ἔτσι ὁραματίσθηκαν τὶς μελλοντικὲς κοινωνίες, οἱ συγγραφεῖς ποὺ ἀπὸ νωρίς προειδοποιοῦσαν γιὰ τοὺς κινδύνους τῆς ἀλόγιστης τεχνολογικῆς ἀνάπτυξης: ἡ τεχνολογία νὰ εἶναι στὴν ὑπηρεσία τοῦ ἀνθρώπου. Καὶ ὄχι ὁ ἄνθρωπος στὴν ὑπηρεσία τῆς τεχνολογίας.

Δυστυχῶς, τότε δὲν εἰσακούσθηκαν. Ἀλλὰ κι ἂν εἶχαν εἰσακουσθεῖ, δὲν εἶναι βέβαιον ὅτι θὰ ὑπῆρχε ἀποτέλεσμα. Γιατί, τὰ πράγματα εἶχαν κιόλας πάρει μιὰ πορεία. Ὅλο καὶ πιὸ μακριὰ ἀπὸ τὸν Θεό. Ὅλο καὶ πιὸ βαθιὰ μέσα στὸν κόσμο. Μόλις ἄρχισε νὰ ἑρμηνεύει τὰ μυστήρια τοῦ σύμπαντος, ὁ ἄνθρωπος πίστεψε ὅτι μποροῦσε μόνος του, διὰ τῆς ἐπιστήμης καὶ τῆς ἔρευνας, νὰ φθάσει στὴν ἀλήθεια.

Καὶ ὅτι εἶχε ἔλθει ἐπιτέλους ἡ ὥρα νὰ φτιάξει μόνος του τὸν Παράδεισο ἐπὶ γῆς. Ἐδῶ καὶ τώρα. Καὶ νὰ μὴν περιμένει τὰ ἔσχατα.

Αὐτὴ ἡ ἐξέλιξη ἦταν εὔλογη. Γιὰ πολλοὺς αἰῶνες, κυρίως στὴ Δύση, τὸ ἀποκλειστικὸ πεδίο ἀναφορᾶς ἦταν ὁ Θεός, μὲ τρόπο ὅμως ὑπερβολικὸ καὶ ἀσύμμετρο. Δηλαδή, ἀπὸ τὴ μιὰ πλευρά, καλλιεργήθηκε μιὰ ἐσωστρέφεια, μιὰ οἱονεὶ πνευματικότητα, ποὺ ἄφηνε ἀπ᾽ ἔξω τὸν κόσμο καὶ τὴν ὑλικότητα. Ἀπὸ τὴν ἄλλη πλευρά, ὅμως, τὸ κοσμικὸ πνεῦμα ἰσχυροποιήθηκε ἀκόμη καὶ μέσα στὴν Ἐκκλησία καὶ τὰ πάντα νὰ ἀποδίδονται στὴ βούληση τοῦ Θεοῦ - πόλεμοι, ἀνισότητες, καταπίεση. Ἦταν, λοιπόν, ἀναμενόμενο ὅτι ὁ ἄνθρωπος, κάποια στιγμή, θὰ ἀντιδροῦσε. Ἔφθασε, ὅμως, στὸ ἄλλο ἄκρο, ὅπως τὸ ἐκκρεμές. Τὸ κέντρο βάρους μετατοπίστηκε στὸν ἄνθρωπο. Καὶ ὁ Θεὸς παραγκωνίστηκε σιγά-σιγά στὸ περιθώριο. Περιορίστηκε στὴ σφαῖρα τοῦ ἰδιωτικοῦ.

Ὁ ἄνθρωπος πῆρε στὰ χέρια του τὰ ἡνία τῆς τύχης τῆς δικῆς του καὶ τοῦ κόσμου. Διατύπωσε νέες θεωρίες. Γιὰ ἰδανικὲς κοινωνίες ἰσότητας, ἐλευθερίας, εἰρήνης καὶ ἀδελφότητας.

Βέβαια, αὐτὲς οἱ κοινωνίες θὰ γίνονταν κάποια στιγμὴ στὸ μέλλον. Ποὺ ὅμως δὲν ἔχει ἔλθει ἀκόμη. Καί, μᾶλλον δὲν θὰ ἔλθει ποτέ.

Γιατὶ στὸ ὄνομα αὐτοῦ τοῦ μέλλοντος ἡ ἀνθρωπότητα κατέστρεψε καὶ καταστρέφει τὸν πλανήτη. Κι ἔτσι, ἀπὸ τὸν 18ο αἰῶνα ἀναπτύχθηκε μιὰ κοσμικὴ ἐσχατολογία, ποὺ ὑποστήριζε ὅτι ἡ ἀνθρώπινη ἱστορία ὁδεύει ἐξελικτικὰ πρὸς τὴν ἰδανικὴ κοινωνία. Ἀλλὰ αὐτὸ παρέμεινε μιὰ ἀνεκπλήρωτη ὑπόσχεση.

Ἀπὸ τότε ἀρχίζει μιὰ μεγάλη μεταβατικὴ περίοδος. Συνεχῶς δοκιμάζονται νέα συστήματα πολιτικά, οἰκονομικά, ἰδεολογικά. Καὶ συνεχῶς μεταρρυθμίζονται καὶ ἀναμορφώνονται.

Λέγεται ὅτι ζοῦμε σὲ μιὰ ἐποχὴ ρευστότητας. Ἀλλὰ δὲν εἶναι ἡ πρώτη φορὰ στὴν ἀνθρώπινη ἱστορία. Ρευστότητα ὑπῆρχε καὶ στὰ τέλη τοῦ 19ου αἰῶνα. Καὶ στὸν μεσοπόλεμο. Ἐξαιτίας τῆς ἀναζήτησης γιὰ ἕνα σταθερὸ ἔδαφος. Τῆς προσπάθειας νὰ θεραπευθεῖ ἡ ἀσυμμετρία στὴν τοποθέτηση τοῦ ἀνθρώπου ἀπέναντι στὸν Θεὸ καὶ τὴν κτίση.

Ἡ Ἐκκλησία μπορεῖ νὰ ἀπαντήσει στὰ ζητήματα αὐτά. Γιατὶ οἱ ἀπαντήσεις της δὲν προέρχονται μέσα ἀπὸ τὴν ἱστορία, ἀλλὰ ἀπὸ τὰ ἔσχατα.

Ὅλος ὁ λειτουργικὸς πλοῦτος τῆς Ἐκκλησίας προβάλλει αὐτὸ τὸ ὅραμα καὶ τὴν ἐλπίδα τῆς σωτηρίας.

Δὲν εἶναι τυχαῖο ποὺ ἀποφασίσαμε νὰ ὀργανώσουμε ἕνα Συνέδριο μὲ τόσο ἐπίκαιρο καὶ σύγχρονο θέμα. Ἐλπίζουμε ὅτι, μέσῳ αὐτοῦ, θὰ συγκροτηθεῖ ἕνας εὐρύτερος διάλογος γιὰ τὰ ζητήματα τῆς ἐποχῆς μας. Ἡ Ἐκκλησία καλεῖται, γιὰ ἄλλη μία φορά, μέσα ἀπὸ τὴ θεολογία της, νὰ πεῖ ὅτι ὁ κόσμος δημιουργήθηκε γιὰ νὰ ζήσει καὶ ὄχι γιὰ νὰ καταστραφεῖ. Αὐτὴ ἡ στάση ζωῆς δημιούργησε τὸν πολιτισμό. Καὶ στὸν πολιτισμό, οἱ ἁπανταχοῦ τῆς γῆς Ρωμηοὶ ἦταν ἡνίοχοι. Ἀκόμη καὶ στὴ δική μας ρευστὴ καὶ μεταβατικὴ ἐποχή, πιστεύω ὅτι ἀπομένει μαγιά. Γιὰ νὰ δώσει νόημα σ᾽ ἕνα κόσμο ποὺ δὲν τὸ ἀναζητεῖ ἁπλῶς, ἀλλὰ τὸ ὀνειρεύεται ἔστω καὶ ἀνεπίγνωστα.

Εὔχομαι ἡ σημερινή μας σύναξη ἀλλὰ καὶ τὸ Συνέδριο, ποὺ ξεκινᾶ ἀπόψε, νὰ εἶναι ἡ ἀρχή.

Θέλω νὰ εὐχαριστήσω τοὺς Προκαθημένους καὶ τοὺς Ἐκπροσώπους τῶν Ἐκκλησιῶν, καθὼς καὶ τοὺς ἐκλεκτοὺς ὁμιλητὲς ἀπὸ ὅλον τὸν κόσμο, ποὺ ἀνταποκρίθηκαν στὴν πρόσκλησή μας.

Καὶ ἐπίσης νὰ ἐξάρω τὴ συμβολὴ τῆς Πολιτείας καὶ ἰδιαιτέρως τῆς Προέδρου τῆς Δημοκρατίας, τοῦ Πρωθυπουργοῦ καὶ ὅλων ἐκείνων ποὺ συνετέλεσαν νὰ εἴμαστε ἀπόψε ἐδῶ.